Document ID: /roh_data/filtered/fineweb-2-filterrobots_roh.jsonl.gz/70038

Tar la cumissiun disciplinara da la Federaziun internaziunala da skis FIS ha Swiss-Ski plazzà in recurs cunter il resultat da la cursa olimpica, tenor Ralph Stöckli. Ina resposta uffiziala da la FIS na saja anc betg arrivada.
Fanny Smith era vegnida sco terza en l’arrivada dal final olimpic da skicross. Silsuenter era la skiunza da 29 onns dentant vegnida rangada enavos sin plaz 4, pervi d’in pretendì contact intenziunà cun la Tudestga Daniela Maier. Quella aveva profità e gudagnà la medaglia da bronz. Curt suenter la cursa aveva il scheftrenader dals skicrossers svizzers manegià, ch’in recurs haja paucas schanzas.